സ്കൂള് കാലത്തെ ഒാര്മ്മിപ്പിച്ച് ബബ്ലൂസ് കോട്ടയം: പഴയ തലമുറയുടെ സ്കൂള് കാലത്തെ ഒാര്മ്മിപ്പിച്ച് ബബ്ലൂസ് നാരങ്ങ നിരത്തുകളില് വില്പ്പനയ്ക്കെത്തി. സ്കൂള് ഗേറ്റിനു പുറത്ത് 25 പൈസയ്ക്കും മറ്റും ലഭിച്ചിരുന്ന നാരങ്ങ കുട്ടികളുടെ പ്രധാന ആകര്ഷണമായിരുന്നു. വീട്ടുവളപ്പിലും പുരയിടങ്ങളിലും നിറഞ്ഞു കായ്ച്ചു നിന്നിരുന്ന, കമ്ബിളി നാരങ്ങ എന്നു കൂടി പേരുള്ള ഇത് പാവങ്ങളുടെ ഒാറഞ്ചായും അറിയപ്പെട്ടു. പില്ക്കാലത്ത് മറ്റു പഴങ്ങളുടെ കടന്നു വരവില് പിന്നാക്കം പോയ ബബ്ലൂസ് കൊവിഡിനെ തുടര്ന്നാണ് വീണ്ടും നിരത്തിലേക്കിറങ്ങിയത്. പൈനാപ്പിള്, അവകാഡോ, റംബൂട്ടാന്, മാംഗോസ്റ്റിന്, മുന്തിരി, ഏത്തയ്ക്ക, ഓറഞ്ച്, ആപ്പിള് തുടങ്ങിയവയും മിക്കവാറും എല്ലാ നിരത്തുകളിലും ഇപ്പോള് ലഭിക്കുന്നുണ്ട്. സീസണ് സമയമാണെങ്കിലും നാട്ടിന് പുറങ്ങളില് പോലും ബബ്ലൂസ് നാരങ്ങ കാര്യമായി വളരുന്നില്ല. വിലയില്ലാത്ത ഫലമെന്ന നിലയ്ക്ക് മരങ്ങള് വെട്ടിക്കളയുകയായിരുന്നു പലരും. വയനാട്, അട്ടപ്പാടി എന്നിവിടങ്ങളില് നിന്ന് എത്തിക്കുന്ന നാരങ്ങയാണ് ഇപ്പോള് നിരത്തുകളില് ലഭിക്കുന്നത്. വലുപ്പമനുസരിച്ചാണ് വില. ഒരുവിധം വലിയ നാരങ്ങ 50 രൂപയ്ക്ക് ലഭിക്കും. സവിശേഷത മൂത്രാശയ സംബന്ധമായ രോഗങ്ങള് അകറ്റും. സാധാരണ ജലദോഷവും പനിയും പ്രതിരോധിക്കും. ഡെങ്കിപ്പനിയെ അകറ്റാനും ആരോഗ്യമുള്ള പല്ലുകള് ഉണ്ടാകാനും വിളര്ച്ച തടയാനും മലബന്ധം ഒഴിവാക്കാനും ഭാരം കുറയ്ക്കാനും കഴിവുണ്ട്. ആംബുലന്സ് ഡ്രൈവറായിരുന്ന താന് ആ തൊഴില് നഷ്ടപ്പെട്ടപ്പോഴാണ് ഉപജീവനത്തിനായി പഴക്കച്ചവടത്തിലേക്കിറങ്ങിയത്. സീസണ് അനുസരിച്ച് ഒരോരോ പഴങ്ങള് വാങ്ങിക്കൊണ്ടുവന്ന് നിരത്തിലട്ടു വില്ക്കും. തരക്കേടില്ലാത്ത കച്ചവടം നടക്കുന്നുണ്ട്. ഗഫൂര് , തൃശ്ശൂര് സ്വദേശി , കച്ചവടക്കാരന്